20.000 glade fodboldspillere fejrede åbningen af Dana Cup med fælles indmarch på Hjørring Stadion.

I Hjørring blev fodboldturneringen Dana Cup mandag aften skudt i gang. Fodboldspillere fra alle kroge af verden er i løbet af dagen blevet indlogeret på skoler og i idrætshaller rundt omkring i Vendsyssel. Kl. 19.30 mødtes de så på Hjørring Stadion til en fælles indmarch. Dana Cup har oplevet, at flere pigehold end normalt er tilmeldt turneringen i år. Faktisk er 29 % af deltagerne piger. - Vi har egentligt ikke gjort noget særligt for at tiltrække flere piger, men det er da en glædelig rekord, siger Camilla Sand, der er frivillig hjælper under Dana Cup og i øvrigt selv spiller for Fortuna Hjørring. I alt deltager 832 hold svarende til ca. 20.000 fodboldspillere.